CELEX: 32017D0804(01)
Language: fi
Date: 2017-08-03 00:00:00
Title: Komission täytäntöönpanopäätös, annettu 3 päivänä elokuuta 2017, Euroopan parlamentin ja neuvoston asetuksen (EU) N:o 1308/2013 94 artiklan 1 kohdan d alakohdassa tarkoitetun yhtenäisen asiakirjan sekä tuote-eritelmän julkaisutietojen julkaisemisesta Euroopan unionin virallisessa lehdessä erään viinialan nimityksen osalta (Picpoul de Pinet (SAN))

4.8.2017   
            
            
               FI
            
            
               Euroopan unionin virallinen lehti
            
            
               C 253/4
            
         KOMISSION TÄYTÄNTÖÖNPANOPÄÄTÖS,
   annettu 3 päivänä elokuuta 2017,
   Euroopan parlamentin ja neuvoston asetuksen (EU) N:o 1308/2013 94 artiklan 1 kohdan d alakohdassa tarkoitetun yhtenäisen asiakirjan sekä tuote-eritelmän julkaisutietojen julkaisemisesta Euroopan unionin virallisessa lehdessä erään viinialan nimityksen osalta
   (Picpoul de Pinet (SAN))
   (2017/C 253/05)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 97 artiklan 3 kohdan,
   sekä katsoo seuraavaa:
   
               (1)
            
            
               Ranska on hakenut nimityksen ”Picpoul de Pinet” suojaa asetuksen (EU) N:o 1308/2013 II osan II osaston I luvun 2 jakson mukaisesti.
            
         
               (2)
            
            
               Nimitys ”Languedoc Picpoul-de-Pinet” oli vuoteen 2013 asti suojattu neuvoston asetuksen (EY) N:o 1493/1999 (2) 51 ja 54 artiklan sekä komission asetuksen (EY) N:o 753/2002 (3) 28 artiklan nojalla. Vuonna 2013 nimitys ”Languedoc Picpoul-de-Pinet” poistettiin suojattujen alkuperänimitysten ja suojattujen maantieteellisten merkintöjen rekisteristä komission täytäntöönpanoasetuksella (EU) N:o 172/2013 (4).
            
         
               (3)
            
            
               Komissio on asetuksen (EU) N:o 1308/2013 97 artiklan 2 kohdan mukaisesti tutkinut kyseisen pyynnön ja todennut, että asetuksen (EU) N:o 1308/2013 93–96 artiklassa, 97 artiklan 1 kohdassa sekä 100, 101 ja 102 artiklassa säädetyt edellytykset täyttyvät. Vaikka nimitykseen ”Picpoul de Pinet” sisältyy sana ”picpoul”, joka on yhden viininvalmistukseen käytettävän rypälelajikkeen nimi, vahvistetaan, että nimitystä on perinteisesti käytetty kyseessä olevan jäsenvaltion alueella ja että rekiströintihakemus on siten seuraus siitä, että vanha nimitys ”Languedoc Picpoul-de-Pinet” poistettiin suojattujen alkuperänimitysten ja suojattujen maantieteellisten merkintöjen rekisteristä. Näin ollen nimi ”Picpoul de Pinet” on asetuksen (EU) N:o 1308/2013 93 artiklan 2 kohdassa tarkoitettu alkuperänimitys. Mahdollinen hakemuksessa tarkoitettu alkuperänimityksen ”Picpoul de Pinet” rekisteröinti ei kuitenkaan estä picpoul-rypälelajikkeen nimen käyttöä sellaisten viinien etiketeissä, jotka on valmistettu picpoul-lajikkeen rypäleistä mutta jotka eivät ole Picpoul de Pinet -eritelmän mukaisia tuotteita, koska asetuksen (EU) N:o 1308/2013 100 artiklan 3 kohdassa säädetyt edellytykset eivät täyty.
            
         
               (4)
            
            
               Jotta voitaisiin esittää vastaväitteitä asetuksen (EU) N:o 1308/2013 98 artiklan mukaisesti, Euroopan unionin virallisessa lehdessä olisi julkaistava nimityksen ”Picpoul de Pinet” mainitun asetuksen 94 artiklan 1 kohdan d alakohdassa tarkoitettu yhtenäinen asiakirja sekä kyseisen nimityksen suojaa koskevan hakemuksen kansallisen tarkastelumenettelyn aikana julkaistun tuote-eritelmän viitetiedot,
            
         ON PÄÄTTÄNYT SEURAAVAA:
   Ainoa artikla
   Tämän päätöksen liitteessä esitetään nimityksen ”Picpoul de Pinet” (SAN) asetuksen (EU) N:o 1308/2013 94 artiklan 1 kohdan d alakohdan mukaisesti laadittu yhtenäinen asiakirja sekä tuote-eritelmän julkaisutiedot.
   Asetuksen (EU) N:o 1308/2013 98 artiklan mukaisesti tämän päätöksen julkaiseminen Euroopan unionin virallisessa lehdessä antaa oikeuden vastustaa tämän artiklan ensimmäisessä kohdassa tarkoitetun nimityksen suojaa kahden kuukauden ajan päätöksen julkaisupäivästä.
   
      Tehty Brysselissä 3 päivänä elokuuta 2017.
      
         
            Komission puolesta
         
         Phil HOGAN
         
            Komission jäsen
         
      
   
   
      (1)  EUVL L 347, 20.12.2013, s. 671.
   
      (2)  Neuvoston asetus (EY) N:o 1493/1999, annettu 17 päivänä toukokuuta 1999, viinin yhteisestä markkinajärjestelystä (EYVL L 179, 14.7.1999, s. 1).
   
      (3)  Komission asetus (EY) N:o 753/2002, annettu 29 päivänä huhtikuuta 2002, neuvoston asetuksen (EY) N:o 1493/1999 soveltamista koskevista eräistä yksityiskohtaisista säännöistä tiettyjen viinituotteiden kuvauksen, nimityksen, tarjontamuodon ja suojauksen osalta (EYVL L 118, 4.5.2002, s. 1).
   
      (4)  Komission täytäntöönpanoasetus (EU) N:o 172/2013, annettu 26 päivänä helmikuuta 2013, tiettyjen olemassa olevien viinien nimitysten poistamisesta neuvoston asetuksessa (EY) N:o 1234/2007 säädetystä luettelosta (EUVL L 55, 27.2.2013, s. 20).
   
      LIITE
      YHTENÄINEN ASIAKIRJA
      
         ’PICPOUL DE PINET’
      
      
         PDO-FR-N1672
      
      
         Hakemuksen jättämispäivä: 6.1.2014
      
      1.   Rekisteröitävä nimi / rekisteröitävät nimet
      
      Picpoul de Pinet
      2.   Maantieteellisen merkinnän tyyppi
      
      SAN – Suojattu alkuperänimitys
      3.   Rypäletuotteiden luokat
      
      
               
                  1.
               
               
                  Viini
               
            4.   Viinin/viinien kuvaus
      
      Picpoul de Pinet
      Tarkistettu alkuperänimitys ”Picpoul de Pinet” varataan kuohumattomille kuiville valkoviineille.
      Viinien luonnollinen alkoholipitoisuus on vähintään 12 tilavuusprosenttia.
      Kaupan pidettäväksi valmiiden viinien käymiskelpoisten sokereiden pitoisuus on enintään 3 g/l.
      Nimityksen ”Picpoul de Pinet” saanut viini tarkoittaa aina valkoviiniä, joka on valmistettu yksinomaan Piquepoul Blanc -lajikkeen rypäleistä.
      Nuorten viinien väri on kirkas ja kalpean kullankeltainen vivahtaen vihreään. Tuoksu on hieno ja elegantti, hyvin usein kukkainen (lehmus, orapihlaja) ja hedelmäinen sitrukseen vivahtava (greippi, sitruuna), aavistuksen mineraalinen.
      Suutuntuma tasapainoinen, hieno ja raikas; luonteenomainen hapokas runko, joka erottaa viinit alueen muista valkoviineistä.
      5.   Viininvalmistusmenetelmät
      
      a.   Olennaiset viininvalmistusmenetelmät
      
      
         Viininvalmistusmenetelmät
      
      Erityinen viininvalmistusmenetelmä:
      Puupalasten käyttö on kielletty.
      Viininvalmistukseen tarkoitettujen hiilten käyttö yksinään tai valmisteissa olevana seoksena on kielletty.
      Viinit tuotetaan puristamalla rypäleet suoraan. Mahdollinen koko rypälesadon maserointi tehdään tätä ennen.
      Maserointi toteutetaan koko rypälesadolle, joka on suojattu inertoinnin avulla.
      Viljelykäytäntö:
      Viiniköynnösten vähimmäistiheys viinitarhassa on 4 400 köynnöstä hehtaarille.
      Viiniköynnösten välinen etäisyys saa olla enintään 2,25 metriä.
      Kullakin köynnöksellä saa olla enintään 2,25 neliömetriä maapinta-alaa.
      Köynnökset on tuettava säleikköön.
      b.   Enimmäistuotokset
      
      66 hl/ha
      6.   Rajattu alue
      
      Viinirypäleet on korjattava ja viiniytettävä sekä viini valmistettava ja kypsytettävä seuraavien Hérault’n departementin kuntien alueella: Castelnau-de-Guers, Florensac, Mèze, Montagnac, Pinet, Pomerols.
      7.   Pääasialliset rypälelajikkeet
      
      Piquepoul blanc B
      8.   Yhteyden/yhteyksien kuvaus
      
      Maantieteellinen alue sijaitsee Thaun altaan (Etang de Thau) rannalla, Välimeren läheisyydessä, ”Via Dolomitian” kummallakin puolella Agden, Pézenas’n ja Sèten kuntien välissä.
      Liitu- ja plioseenikausien geologiset ja maaperän muodostumat piirtävät reliefin yleensä luoteis-kaakkoissuunnassa loivasti kohti Thaun allasta viettävistä rinteistä. Viininviljelyalue kohoaa porrastetusti altaan ympärillä 100 metrin korkeuteen. Ylätasangolla viljelyalue jatkuu, ja maantieteellisen alueen pohjoisosassa viiniköynnösten seassa kasvaa mäntyä ja Välimeren alueen pensaskasvillisuutta.
      Maantieteellisen alueen vuotuinen sademäärä jää pieneksi, etenkin kesällä sataa vähän. Vuotuinen keskilämpötila on korkea. Ympäröivillä vesimuodostumilla on ratkaiseva merkitys lämpötilaerojen hillitsemisessä – meren ja Thaun altaan läheisyys vähentää lämpötilan vuosi- ja vuorokausivaihteluja ja kesällä merituuli rajoittaa päivälämpötilan nousua korkeaksi. Tämä kuuma mereinen ympäristö näkyy alueen luonnonvaraisessa kasvilajistossa – maisemaa luonnehtivat siellä täällä kasvavat mäntyjen ja Välimeren alueen ikivihreiden tammipuiden ja -pensaiden muodostamat metsiköt.
      Todisteita viininviljelystä nimityksen ”Picpoul de Pinet” maantieteellisellä alueella on roomalaisvallan ajoilta asti; siitä kertovat esimerkiksi ”gallialaisvillojen” jäännökset.
      Tämä lähellä antiikin ajalta peräisin olevia Agden ja Sèten satamia sijaitseva viininviljelyalue on yksi Välimeren rantojen historiallisista viininviljelyalueista. Nimillä ”Vignoble de la Marine” ja ”La Marine” se tunnettiin valkoviineistään jo antiikin aikana.
      Piquepoul B -lajike on hyvin adaptoitunut yhdelle päälevinneisyysalueelleen, ja Olivier SERRES mainitsee sen vuonna 1608 yhtenä jalona rypälelajikkeena nimellä ”Pique-Poule blanc”. Sen kanta irtoaa rypäleestä helposti, ja käytäntönä on asettaa köynnösten alle ”tarjottimet” hyvin kypsien rypäleiden keräämiseksi. Piquepoul de Pinet luokiteltiin 11. joulukuuta 1945 ministeriön päätöksellä luokkaan ”Languedocin valkoviinit” ja 26. marraskuuta 1954 maantieteellisen alueen valkoviineille myönnettiin rajatun laatuviinin alkuperänimitys ”Picpoul de Pinet” (appellation d’origine vin délimité de qualité supérieure Picpoul de Pinet). Vuonna 1960 hanke, jossa yhdistettiin 15 historiallista Héraultin ja Auden departementtien rajattuja laatuviinejä koskevaa alkuperänimitystä, johti siihen, että myönnettiin rajatun laatuviinin alkuperänimitys ”Coteaux du Languedoc”. Langdoc-nimen katsottiin edustavan kyseisen tuhatvuotisen viininviljelykulttuurin historiallisia ja kulttuurisia arvoja.
      Rajatun laatuviinin alkuperänimityksen ”Picpoul de Pinet” saaneen viinin tuottajat liittyivät mainittuun hankkeeseen vuonna 1984. Myönnettäessä tarkistettu alkuperänimitys ”Coteaux du Languedoc” vuonna 1985 säilytettiin nimen ”Picpoul de Pinet” käyttö sekä mahdollisuus täydentää tarkistettua alkuperänimitystä täydentävällä maantieteellisellä nimityksellä ”Picpoul de Pinet (vins blancs issus du seul cépage piquepoul B)” (yksinomaan Piquepoul B -lajikkeen rypäleistä valmistettu valkoviini).
      Viininviljelyn taito ilmenee viinitarhojen paikkojen valinnassa, josta tässä mainittakoon vain, että lohkot sijaitsevat loivilla rinteillä, joilla maaperän kosteusolot ovat hyvät ja juurtumista estäviä tekijöitä ei ole.
      Se ilmenee myös valituissa hoitotavoissa, joilla viiniköynnöksestä pyritään saamaan voimakas ja vähätuottoinen ja tätä varten suositaan köynnösten leikkausta lyhyeksi käyttäen perinteistä Goblet- tai Royat-leikkausta, tuotannon rajoittamista maltillisiin satomääriin, suurempaa istutustiheyttä kuin 4 400 köynnöstä hehtaarille sekä pitkälle kypsyneiden rypäleiden käyttöä käyttötarkoituksen asettamat rajat huomioon ottaen.
      Vielä viininviljelyn taito näkyy sadon kuljetusta koskevina tiukkoina määräyksinä, jotka mahdollistavat tämän ohutkuorisen rypälelajikkeen laadun säilymisen, sekä suojatusti käsiteltävän rypälesadon suoraa puristusta koskevassa käytännössä viinin hienojen aromaattisten vivahteiden ja viinin tasapainon säilyttämiseksi.
      Kyseessä olevan arvokkaan rypälelajikkeen monimuotoisen perimän säilyttämiseksi tuottajat ovat perustaneet kloonivaraston, joka toimii kaiken kasvivalinnan perustana.
      Picpoul de Pinet on valkoviini, joka valmistetaan maantieteellisen alueen luonnonympäristöön täydellisesti sopeutuneen Piquepoul B -lajikkeen rypäleistä. Kyseinen seutu on vähäsateista, mutta syvälle ulottuva ja vettä hyvin läpäisevä maakerros yhdessä kostean meri-ilman kanssa ovat tämän myöhäisen rypälelajikkeen optimaalisen kypsymisen kannalta otollisia, jotta lopputuloksena olisi kukkainen ja hedelmäinen, sitrukseen vivahtava ja aavistuksen mineraalinen aromi, joka erottaa Picpoul de Pinet -viinin alueen muista valkoviineistä.
      Viininviljelijöiden taitotieto ilmenee sekä viinitarhojen sijainnin valinnassa että valituissa hoitotavoissa, joissa suositaan tämän voimakkaan rypälelajikkeen perinteistä leikkaustapaa ja tuotannon rajoittamista. Tämä mahdollistaa rypäleiden kypsymisen pitkälle.
      Tuottajat takaavat ja säilyttävät viinin aromaattisen vivahteikkuuden ja viinin tasapainon suorittamalla rypälesadon kuljetuksen ja puristuksen erityisen suurta huolellisuutta noudattaen.
      9.   Olennaiset lisäedellytykset
      
      
         Täydentävä maantieteellinen nimitys
      
      Oikeudellinen kehys:
      Kansallinen lainsäädäntö
      Lisäedellytyksen tyyppi:
      Merkintöihin liittyvät täydentävät säännökset
      Edellytyksen kuvaus:
      Tarkistetun alkuperänimityksen saaneiden viinien etiketissä voidaan mainita laajempi maantieteellinen alue ”Languedoc”. Tämä laajempi maantieteellinen alue voidaan kirjoittaa kirjaimin, jotka ovat korkeudeltaan ja leveydeltään enintään puolet niistä kirjaimista, joilla tarkistettu alkuperänimitys kirjoitetaan.
      
         Merkintöihin liittyvät täydentävät säännökset
      
      Oikeudellinen kehys:
      Kansallinen lainsäädäntö
      Lisäedellytyksen tyyppi:
      Merkintöihin liittyvät täydentävät säännökset
      Edellytyksen kuvaus:
      Kaikki vapaaehtoiset merkinnät, joiden käyttöä jäsenvaltiot voivat unionin lainsäädännön perusteella säännellä, kirjoitetaan kirjaimin, jotka ovat korkeudeltaan ja leveydeltään enintään puolet niistä kirjaimista, joilla tarkistettu alkuperänimitys kirjoitetaan.
      
         Välittömässä läheisyydessä sijaitseva alue
      
      Oikeudellinen kehys:
      Kansallinen lainsäädäntö
      Lisäedellytyksen tyyppi:
      Tuotantoa rajatulla maantieteellisellä alueella koskeva poikkeus
      Edellytyksen kuvaus:
      Välittömässä läheisyydessä sijaitsevana alueena, joka on määritelty viiniyttämistä ja viinin valmistusta koskevan poikkeuksen mukaisesti, ovat Hérault’n departementin kunnat Agde ja Marseillan.
      
         Eritelmän julkaisutiedot
      
      https://info.agriculture.gouv.fr/gedei/site/bo-agri/document_administratif-b0a39007-4c88-4090-8523-f19de64abead